
OPTIMIS  DILECTISSIMISQUE 

PARENTIBUS. 


Omni  opera  et  studio  enixi  ut  a  me  quidem 
puero  quidquid  erroris  averteretis ,  consilio  veri , 
exemplo  probi  nobilem  mihi  amorem  injecistis  ; 
nihil  curae  nec  impensae  ut  artem  consequar  qua 
hominibus  utilem  me  praebeam  neglexistis ;  idcirco 
pro  tot  et  tantis  de  me  bene  meritis ,  debitas  gra¬ 
tias  piique  amoris  leve  licet  pignus  accipiatis. 


P.  J.  DE  RUDDER. 


On  aurait  tort  de  croire  que  les  especes 
Nosologiques  etablies  d?apres  les  donnees  que 
fournit  Panatomie  pathologique  ne  peuvent 
etre  reconnues  que  sur  le  cadavre. 

Laennec  ,  de  V auscultati  on  mediate  pref 


PROOEMIUM. 


Cum  ex  variis  opinionibus  a  variis  theoreticis  editis  unam  absque  in¬ 
grata  optione  aut  in  errore  versandi  aut  documenta  quae  observatione 
et  experimento  fulcita  videntur  infirmandi,  seligere  et  sustinere  ardui 
maxime  sit  operis,  has  controversias  non  medicis  inconsideratis  novique 
avidis ,  sed  practicis  doctrina  excultis  omnique  praeoccupata  opinione 
liberis  relinquere  placuit,  materiemque  immutabili  experientia  innixam 
nullisque  cavillationibus  obnoxiam  assumere  mihi  magis  arrisit.  Mens 
enim  humana  saepe  in  perversa  judicia  rapitur,  praesertim  quum  opi¬ 
nioni  inconsulte  admissae  nimius  adhaerens,  factis  praemisso  ratiocinio 
repugnantibus  non  satis  obtemperat.  Hisce  difficultatibus  non  premitur 
materies  de  qua  disserere  mihi  animus  est;  diagnosim  enim  tuberculorum 
pulmonalium  phcenomenis  fixis  et  sub  sensu  cadentibus  elucidabo ,  quae 
phoenomena  eo  lubentius  describam  quo  ea  in  nosocomio  Neckeriano  sub 
auspiciis  illustrissimi  professoris  Laennec  evidenter  observasse  mihi  da¬ 


tum  est. 


CAPUT  I. 


DE  SYMPTOMATIBUS  GENERALIBUS  QUIBUS  PHTHI- 
SEOS  DIAGNOSIM  STABILIRE  NITUNTUR. 


ari/e  organi  respiratorii  conditiones  morbidae  medico  patefiunt  qui¬ 
busdam  symptomatibus  quae  non  unicuique  propria  sunt  et  pathogno- 
mica,  sed  quae  passim  in  qualibet  observantur,  ita  ut  non  mirum  sit 
quod  medici  in  symptomatum  indagatione  expertissimi  saepius  in  dia¬ 
gnosi  affectionis  tuberculosae  pulmonum  errore  versati  sint.  Saltem  si 
practicus  hisce  generalibus  phoenomenis  morbum  dignoscat,  hoc  con¬ 
tingit  quum  malum  jam  altas  radices  ederit,  sed  nunquam  initio,  si 
ad  eruendam  diagnosim  nulla  alia  observat  signa  nisi  ea  quae  ex  tussi, 
dyspnea ,  expectoratione  etc.  deducuntur.  Exinde  pluries  observantur 
morbi  qui  tuberculis  referuntur  et  penitus  sanantur  quum  a  medico 
necessario  lethales  reputantur,  dum  aliunde  tubercula  in  exordio  prop¬ 
ter  absentiam  quorumdam  symptomatum  ignorantur  et  serius  quum 
curatio  impossibilis  evaserit  dignoscuntur.  Exinde  etiam  affectionibus 
chronicis  ut  catarrho ,  pneumonia ,  pleuritide  etc.  corroditur  pulmo , 
dum  initio  destructioni  medicus  facile  obicem  poneret  si  natura 
morbi  illi  pateret.  His  vero  erroribus  hodie  practicus  non  amplius 
objicitur,  illis  ingenio  et  laboribus  clar.  virorum  ^dvenbrugger  et 
Laennec  arripitur ,  ita  ut  ope  percussionis  et  auscultationis  mediatae 
diagnosim  tuberculorum  pulmonalium  non  amplius  conjecturalem,  sed 
certam  et  autopsia  cadaverum  semper  confirmatam  stabilire  certus  sit.  Ha?c 
methodus  nullis  controversiis  obnoxia  est  nec  infirmari  potest;  monstrat 
enim  plioenomena  quae  sub  sensu  sponte  cadunt  et  quorum  significatio 

millenis  experimentis  statuitur.  Sed  antequam  de  hac  methodo  sermo¬ 
nem  habeam,  abs  re  non  erit  ut  illius  excellentia  patefiat,  demon¬ 
strare  quod  symptomata  generalia  ex  laesa  organi  respiratorii  functione 
desumpta  variis  illius  organi  affectionibus  sint  communia  et  certae  dia¬ 
gnosi  inducendae  imparia. 

Et  primo  tussis  quae  frequentius  in  affectionibus  pectoris,  pleuritide, 
pneumonia  ,  catarrho  ,  hydrotliorace  ,  pneumo-thorace  ,  angina  inflam¬ 
matoria  et  stridula  observatur ,  nec  morbi  speciem ,  nec  causam  tuber¬ 
culosam  indicare  valet.  Saepius  enim  tussis  sympathica  est  absque  ulla 
organorum  pectoralium  laesione;  dum  ex  altera  parte  tubercula  quidem 
suppurantia  in  cadaveribus  hominum  qui  nequaquam  tussim  passi  sunt 
deteguntur.  Sed  tussi  phthisicorum  characterem  peculiarem  quo  ab 
omni,  alia  tussi  distinguatur  assignare  voluerunt;  et  revera  tussi  sicca, 
brevi,  vivida,  initio  vesperi  exacerbante,  fere  continua  deinceps,  mi¬ 
nimo  quidem  stimulo  excitata  cum  expectoratione  mucosa  et  purulenta 
sub  duobus  ultimis  periodis ,  facile  dignoscitur  phthisis  ab  alio  pectoris 
morbo  in  quo  tussis  suo  etiam  charactere  peculiari  stipatur.  Sed  quum 
de  diagnosi  affectionem  tuberculosam  inter  et  pneumonias ,  catarrhos 
et  pleuritides  chronicos  in  quibus  tussis  fere  eadem  est,  agitur,  hoc 
solo  symptomate  innixus  medicus  anceps  liserere  debet. 

Quanquam  haemoptysis  ante  evolutionem  tuberculorum  aut  durante 
morbo  saepius  appareat,  attamen  ut  symptoma  pathognomicum  illius 
affectionis  haberi  non  meretur,  nam  tantum  abest  ut  semper  haec  hae¬ 
morrhagia  tuberculis  ansam  praebeat  aut  ab  illis  constanter  producatur, 
ut  quotidie  homines  videamus  haemoptysi  per  intervalla  redeunte  Tan¬ 
dem  enecatos  absque  eo  quod  in  illorum  pulmonibus  tubercula  repe- 
riantur.  Aliunde  vero  plures  auctores  contendunt  ( et  hoc  verosimile 
arbitror)  quod  in  statu  phthisico  fluxus  haemoptoycus  tuberculorum  evo¬ 
lutioni  obstet  aut  ulteriori  eorum  progressui  obicem  ponat.  Minime 
tamen  negare  velim  quod  juvantibus  aliis  symptomatibus ,  fluxus  san¬ 
guinis  ex  pulmone  ad  rectam  tuberculorum  diagnosim  nos  perducere 
non  possit ,  sed  ad  hanc  solummodo  pervenimus  in  provectiori  morbi 
periodo ,  raro  enim  antea  haemoptysis  accedit ;  et  tunc  adhuc  sedem 


i  vio  ibi  et  spatium  iu  pulmone  affectum  ignoramus,  ita  ut,  si  hisce  ad¬ 
damus  quod  plures  pulmones  nullam  unquam  haemorrhagiam  passi  , 
tamen  suppuratione  tuberculorum  fere  penitus  erosi  observentur,  dia¬ 
gnosi  m  hoc  symptomate  stabilitam  claudicare  necesse  sit. 

Parvi  adhuc  ponderis  veniunt  inductiones  ex  expectoratione  petitae; 
sputa  enim  saepius  nihil  indicant  quin  in  errorem  inducere  valent,  quia 
eadem  in  diversis  morbis  observantur,  dum  in  eodem  morbo  sub  variis 
circumstantiis  a  se  invicem  plane  discrepent.  Sic  initio  affectionis 
tuberculosae  nunc  tussi  molesta  sine  expectoratione  aegri  torquentur , 
nunc  sputa  sunt  mucosa,  pellucida,  liquida,  viscida  et  ad  superficiem 
spumosa  quae  nunc  abundanter ,  nunc  parce  exscreantur.  Huic  expec- 
torationi  aliquando  accedit  materies  grisea,  viscosa,  semipellucida  quan¬ 
doque  punctis  atris  conspersa  quae  membranae  mucosae  bronchiorum 
secretioni  attribuitur.  Varietates  tam  mire  diversae  in  sputis  adhuc  ob¬ 
servantur  ut  ex  his  solis  certa  tuberculorum  diagnosis  erui  nequeat , 
quod  exemplo  luculentius  patebit :  saeviente  catarrho  chronico  absque 
ullo  vitio  tuberculoso,  sputa  observationi  et  analysi  subjiciuntur;  morbo 
in  dies  crescente  ,  tubercula  irritatione  catarrhali  evoluta  ope  Percus¬ 
sionis  et  Stetboscopi  deteguntur  et  quidem  volumine  insignia  judican¬ 
tur  ,  tunc  denuo  sputa  colliguntur  et  oculo  et  analysi  eadem  penitus 
reperiuntur.  Si  nunc  ad  secundam  phthiseos  periodum  transeamus,  non 
certiora  indicia  ex  exploratione  sputorum  deducere  poterimus.  Tunc 
expectoratio  quae  fit  opaca,  flavo-pallida ,  leve  viridescens  plane  convenit 
cum  illa  quae  plerumque  sub  resolutione  catarrhi  observatur.  Tandem 
sub  fine  morbi  sputa  fiunt  purulenta ,  in  liquationem  prona ,  frustulis 
tuberculorum  inspersis  conspicua.  Haec  de  praesentia  tuberculorum  plus 
jninus  certiorem  faciunt,  sed  tamen  eorum  existentiam  absque  dubio 
iion  statuunt,  et  haec  saepius  frustra  medicus  expectat.  Aliquando  cavum 
}n  pulmone  tuberculorum  suppuratione  exaratum  caecum  est  nec  ullum 
!'um  bronchiis  commercium  alit,  inde  materies  purulenta  cum  sputis 
texterius  prodire  nequit;  et  si  adhuc  prodeat,  saepe  sub  fine  morbi  quum 
nulla  salutis  spes  amplius  remanet,  hoc  evenit,  et  quidem  tunc  sputa 
purulenta  a  mucosis  quibus  innatant  et  immiscuntur,  difficile  discer- 

nuiitur.  Si  vero  genuinum  pus  appareat,  non  certum  est  quod  ex 
tuberculis  supurantibus  proveniat :  quandoque  enim  non  ex  pulmone  , 
sed  ex  aliis  organis  ejicitur  et  haec  puris  exscreatio  sanitati  aegrum  res¬ 
tituit,  quum  medicus  tubercula  supponens  infaustum  exitum  praenuntiat. 


Rubor  circumscriptus  genarum,  dentium  color  albus  aliaque  hujus 
generis  plioenomena  a  constitutione  generali  dependent  et  nihil  indicant 
nisi  imminentem  tuberculorum  evolutionem,  sed  in  investigando  pulmo¬ 
nis  statu  nullam  lucem  afferre  possunt.  Hic  rubor  saepe  jam  existit  quum 
pulmo  nulla  adhuc  affectione  corripitur,  dum  aliunde  solummodo  animad¬ 
vertitur  quum  jam  ad  altum  gradum  morbus  pervenerit.  Si  in  hoc  casu 
signum  est  alicujus  momenti,  in  pluribus  aliis  nil  significat.  Tam  rarus 
in  phthisi  accidentali  quam  frequens  in  haereditaria  observatur,  unde 
quia  in  priori  abest ,  de  praesentia  tuberculorum  ambigi  minime  licet. 
'Huic  adhuc  rubori  plures  causae  oocasionales  circulum  sanguinis  inten¬ 
dentes  ansam  dare  possunt ;  sic  post  prandium ,  corporis  aut  mentis 
exercitium ,  animi  pathemata  etc.  observatur.  Si  huic  signo  nimiam 
fidem  tribueremus ,  plures  morbo  pectoris  simul  et  alio  morbo  chronico 
laborantes  pro  phthisicis  haberemus  ;  illud  enim  in  subjectis  constitutione 
lymphatico-nervosa  praeditis,  affectionibus  hypochondriacis  aut  hystericis 
affectis,  in  obstructionibus  viscerum,  in  pleuritidibus  chronicis,  in  can¬ 
cris  uteri  aut  mammarnm  etc.  offendimus.  Quomodo  nunc  distinguere 
possumus  an  cum  vera  phthisi  aut  simplici  catarrho  vel  alio  pectoris 
morbo  affectiones  illae  complicentur  nisi  per  percussionem  et  stethoscopum. 

Ex  antea  dictis  evidenter  liquet  quod  ad  stabiliendam  tuberculorum 
diagnosim ,  signa  ex  tussi ,  haemoptysi ,  expectoratione  et  habitu  faciei 
desumpta  minime  sufficiunt.  Nunc  examinanda  supersunt  quaedam  alia 
symptomata  quae  praetici  in  eumdem  scopum  ad  auxilium  vocarunt : 
dolorem  scilicet,  dyspneam  et  vocis  mutationes. 

Dolor  pedisequus  fere  necessarius  cujusque  status  pathologici  nihil 
ad  morbi  diagnosim  nisi  sede  et  charactere  peculiari  conferre  valet ; 
videamus  ergo  an  sub  hoc  duplici  respectu  tuberculorum  inquisitioni 
inservire  valeat.  Quoad  sedem ,  hic  sensus  doloris  nihil  indicare  potest , 

tubercula  enim  morbis  variis  praegressis  apparatus  respiratorii  plerum- 
cpie  ortum  suum  debent ;  atqui  si  locum  quemdam  pectoris  irritatio 
aggrediatur,  dolor  hic  figitur  quamdiu  morbus  durat;  si  nunc  saeviente 
morbo,  tubercula  in  eodem  loco  evolvuntur  ,  sensus  doloris  in  eadem 
parte  semper  percipietur,  quo  fit  ut  sede  doloris  existentia  tuberculorum 
confirmari  nequeat.  Ex  charactere  doloris  nullum  etiam  indicium  erui 
potest ,  nam  idem  est  in  phthisi  ac  in  catarrho ,  pneumonia  aliisque 
pectoris  inflammationibus ;  quin  fieri  potest  et  pluries  observatum  est 
quod  absque  ullo  doloris  sensu  aegri  phthisi  tuberculosa  pereant. 

Idem  ambigendum  de  dyspnea  quae  tot  variorum  morborum  symptoma 
tam  multiplicibus  causis  debetur  ut  nostri  morbi  diagnosi  inservire  raro 
queat,  eo  minus  quo  sub  millenis  formis  ordinario  prodeat:  sic  nunc 
levis  aut  violenta ,  nunc  continuo  saevit  aut  cum  febre  remittit ;  ali¬ 
quando  ad  eam  levandam  in  dorso  aut  uno  aliove  latere  aut  in  positione 
quae  in  statu  sano  molesta  foret  aegri  decumbere  coguntur.  E  contra 
plurimi  moriuntur  phthisici  sine  ulla  respirandi  difficultate.  Exinde  con¬ 
cludere  licet  quod  huic  symptomati  nulla  fides  sit  tribuenda  ;  quod 
adhuc  evidentius  apparet  quum  longa  causarum  series  quae  huic  ansam 
dare  possunt  ut  effusiones ,  affectiones  spasmodicae ,  aneurismata  cordis 
magnorumque  vasorum,  concretiones  polyposae  in  bronchiis  etc.  rite 
perpendatur. 

Vocis  sonus  "variis  morbis  pectoris,  bronchiorum,  tracheae  arteriae, 
laryngis  etc.  vitiatur ,  sed  nullo  charactere  specifico  cum  existentia 
tuberculorum  congruente  stipatur,  ita  ut  illorum  diagnosim  nequidem 
adjuvare  queat. 

Macies  ,  aphthae  ,  diarrhaea ,  oedema  etc.  in  fere  omnibus  morbis 
chronicis  sub  fine  observantur  et  nihil  indicant  quoad  naturam  morbi ; 
sed  si  juvantibus  aliis  symptomatibus  tubercula  deteguntur,  hisce  prae¬ 
sentibus  concludere  possumus  quod  ad  ultimam  periodum  morbus  deve¬ 
nerit.  Huc  usque  ergo  nullum  habemus  symptoma  quod  tubercula  pul¬ 
monalia  sufficienter  indicat ;  ad  certiora  practicus  sese  conferre  debet 
quae  mox  indicabo  postquam  de  febre  hectica  quaedam  adhuc  sub¬ 
junxerim. 

Haec  febris ,  stante  morbo  pectoris ,  a  medicis  generaliter  supura- 
tioni  tuberculorum  tribuitur,  ita  ut  quum  aliis  symptomatibus  existentia 
eorum  praejudicatur,  illa  apparente  diagnosis  non  amplius  dubia  videa¬ 
tur.  Sic  tamen  in  errore  saepius  versantur  practici,  nam  quum  subjec¬ 
tum  quodcumque  catarrho  aut  pneumonia  laborat ,  febre  hectica  corripi 
potest  a  functione  laesa  unius  aut  plurium  organorum  quae  cum  caeteris 
corporis  partibus  sympathias  intimas  alunt  unde  omnes  functiones  tur¬ 
bantur.  Si  sub  his  circumstantiis,  febris  hectica,  errore  gravi,  tuber¬ 
culorum  supurationi  tribuitur,  malum  incurabile  declaratur  et  remedia 
huic  morbo  accommodata  negliguntur.  Hi  casus  sat  frequenter,  si  auc¬ 
toribus  fides  tribuenda,  occurrunt.  Caeteroquin  haec  febris  adhuc  irri¬ 
tationi  organi  cujuslibet  respiratorii  v.  g.  membranae  mucosae  bronchio¬ 
rum  produci  valet;  tunc  adsunt  omnia  symptomata  tuberculorum  et  error 
solummodo  post  mortem  sectione  cadaveris  detegitur. 

Hisce  consideratis  facile  intelligitur  quam  difficile  sit  ope  symptoma¬ 
tum  enumeratorum,  tuberculorum  praesentiam  et  praecipue  gradum  ad 
quem  morbus  pervenerit  dignoscere.  Absit  a  me  ut  medicos  ab  observa¬ 
tione  horum  signorum  amoveam  ;  simul  sumpta  multam  diagnosi  lucem 
afferunt ;  sed  eos  solummodo  certiores  volo  quod  haec  symptomata  saepius 
non  sufficiant,  pretiosaque  signa  ex  Percussione  et  Stethoscopo  desumpta 
quae  jamjam  describam  in  auxilium  vocare  debeant. 


CAPUT  II. 

DE  PERCUSSIONE. 

Quid  miri  si  apud  veteres  et  quidem  modernos  novorum  parum  stu¬ 
diosos  nihil  quod  ad  rectam  morborum  pectoris  diagnosim  conferat 
reperiamus;  hi  enim  etsi  seduli  strenuique  observatores,  varias  in  dete¬ 
gendis  tuberculis  methodos  incassum  adhibuerunt.  In  cavitate  pectoris 
parietibus  duris  efformata  non  potuerunt  ut  in  abdomine  organa  scrutari 

variasqne  in  eorum  sensilitate,  situ,  volumine  mutationes  aestumare  nec 
varia  in  eorum  compagine  evoluta  corpora  detegere  ,  ita  ut  succussio  , 
auris  parietibus  pectoris  applicatio,  thoracis  mensuratio ,  nihil  nisi  falla¬ 
cem  lucem  in  diagnosi  afferre  possent. 

Hisce  tenebris  hodie  lumen  successit ,  et  duplici  methodo  clarorum 
virorum  Avenbrugger  et  Laennec  innixi  rectam  et  certam  morborum 
pectoris  diagnosim  ponere  possumus.  Quid  percussio  sive  methodus  cel. 
Avenbrugger  in  tuberculorum  diagnosi  valeat,  quandonam  Stethoscopum 
illam  adjuvare  debeat  jamjam  indicabo.  Sed  antequam  hisce  initium 
faciam,  non  absre  erit  cautelas  quas  percussio  ut  recte  instituatur  re¬ 
quirat  indicare. 

Ut  primum  omnis  error  qui  methodo  adhibitae  perperam  tribueretur 
vitetur,  quidquid  evolutioni  soni  obesset  amovere,  et  maxime  ne  ten¬ 
sione  aut  relaxatione  quarumdam  partium  sonus  praeternaturalis  produ¬ 
catur  cavere  necesse  erit ;  quapropter  aegri  situs  variare  debet  pro  vario 
loco  quem  percussioni  submittere  volumus.  Si  v.  g.  pars  anterior  pec¬ 
toris  percutitur,  caput  et  scapulae  retrorsum  vergantur  ut  pars  illa  pro¬ 
minens  et  tensa  sonum  exhibeat  talem  qualem  cavitas  pectoris  edit;  si 
partes  laterales  manus  capiti  admoveantur ;  si  pars  posterior ,  corpus  an- 
trorsum  flectatur  brachiis  in  abdomine  decussatis. 

Post  largam  inspirationem  spiritum  retineat  seger ,  ut  vesiculae  pul¬ 
monales  in  majori  extensione  majorem  sonum  exhibeant.  Varietates  soni 
in  inspiratione,  expiratione  et  momento  intermedio  observentur,  variat 
enim  pro  majori  aut  minori  pulmonis  ampliatione,  ita  ut  a  majori  aut 
minori  edito  sono  ad  majorem  aut  minorem  pulmonum  permeabilitatem 
concludamus.  In  pulmonibus  phthisicorum  parca  aeris  quantitas  quaque 
inspiratione  introducitur ,  quo  fit  ut  spiritum  tenere  hi  non  possint  ; 
horum  pectus  momento  inspirationis  percutiatur  ut  quam  evidentior 
sonus  pateat;  quas  cautelae  praecipue  valent  quum  infarctu  quidem  levi 
pulmo  laborat,  sed  in  tuberculosis  supervacua  est,  quia  locus  a  tuber¬ 
culis  occupatus  sonum  plane  alium  ac  caeterae  partes  edit. 

Pectus  pereuti  potest  aut  nudum  aut  indusio  linteo  vel  xilino  tectum ; 

quamvis  sub  hoc  statu  sonus  parumper  differat,  attamen  non  circa  lioc 
decipitur  ille  qui  percussioni  aliquando  sese  exercuit.  Densiora  corpora 
interposita  vibrationes  praepediunt,  ideoque  amoveantur  necesse  est. 

Ut  quaecumque  pars  pectoris  sonum  ipsi  proprium  edat,  percutiatur 
digitis  manus  sibi  invicem  annexis  ita  ut  coni  figuram  exhibeant  cujus 
apex  extremis  efformatur.  Si  enim  majori  superficie  pars  quaedam  pec¬ 
toris  percutitur  tunc  oritur  sonus  compositus  qui  in  partes  sejungi  fa¬ 
cile  nequit ,  ita  ut  sonum  a  parte  quadam  seorsim  considerata  editum 
aestumare  non  possimus.  Hinc  errore  versantur  qui  ad  judicandum  de 
spatio  affecto  explicita  manu  percutiunt.  Satius  est  tunc  a  loco  magis 
affecto  circumcirca  percutiendo  ^  sensim  recedere  donec  sonus  naturalis 
obtineatur.  Si  comparationem  inter  utrumque  pectoris  latus  instituere 
volumus,  eodem  tempore  locum  in  latere  opposito  priori  respondentem 
percutere  debemus. 

Manus  percutientis  aut  nuda  aut  tenui  manica  munita  esse  potest , 
sonus  enim  ab  interposito  panno  levi  non  notabiliter  mutatur.  Sed  hoc 
observatu  dignum  est  quod  semper  in  sensu  verticali  percutiatur  ,  in 
obliquo  enim  sonus  magnopere  variat. 

Thorax  sani  hominis  sonat  si  percutitur inquit  Avenbrugger,  et 
talis  sonus  observatur  qualis  in  tympanis  esse  solet  dum  panno  vel 
alio  tegmine  ex  lana  crassiori  facto  obtecta  sunt .  Hoc  effatum  celeb. 
quidem  viri  quibusdam  exceptionibus  obnoxium  est.  Sic  sinistrorsum 
cor,  dextrorsum  hepar,  retrorsum  scapulae  et  columna  vertebralis  sonum 
obscuriorem  reddunt  in  locis  quos  occupant ;  idem  effectus  sortitur  si 
adipe  aut  sero  tela  cellularis  parietum  pectoris  majori  copia  turget,  si 
mammae  crassae  sunt,  etc.  E  contra  sonus  fortior  editur  si  ventriculus 
aut  colon  transversum  flatibus  distensa  musculum  diaphragmatis  altius 
in  pectore  protrudunt.  Tandem  vitio  rachitico  mirae  in  productione  sonus 
varietates  afferuntur.  Hic  ad  diagnosim  recte  stabiliendam  Stethoscopum 
requiritur. 

DE  SONO 

In  tuberculosis  ope  percussionis  observabili. 

Quum  symptomatibus  occurrentibus  tuberculorum  suspicio  oritur,  ad 
confirmandam  diagnosim  pectus  percutitur  ,  et  quandoquidem  in  lobis 
superioribus  pulmonum  haec  corpora  plerumque  initio  evolvuntur,  primo 
partes  hisce  respondentes  ut  claviculae,  primae  costae  percutiendae  sunt, 
et  sensim  antrorsum ,  retrorsum  et  lateraliter  descendendo  attente  sonus 
a  variis  pectoris  locis  editi  observantur  qui,  si  constanter  naturales  oc¬ 
currunt  ,  nullum  inesse  morbum  qui  aeris  in  cellulas  pulmonales 
transitui  obsit,  denotant.  Si  vero  locus  obvenit  in  quo  sonus  obscurior 
editur,  liic  esse  obstaculum  aeris  introductioni  certum  est,  propter  prae¬ 
sentiam  corporis  praeternaturalis  sive  solidi  sive  fluidi  quod  pulmoni  sese 
dilatandi  facultatem  aufert  et  quod  ut  causa  vel  effectus  morbi  haberi 
potest.  Si  deinceps  affectio  in  pejus  aut  melius  tendit  de  statu  praesenti 
eodem  medio  certi  fieri  possumus.  Sed  sonus  ille  obscurus  semper  tu¬ 
berculis  perperam  tribueretur,  observatur  enim  quoties  fluidi  eujusdam 
accumulatio  aut  fortis  sanguinis  congestio  in  pulmouibus  accidit:  idem 
occurrit  dum  spuria  membrana  post  pleuritidem  chronicam  partem 
quamdam  parietum  pectoris  occupat,  haec  tunc  mensuratione  et  inspec¬ 
tione  parietum  qui  magis  coarctati  in  loco  affecto  apparent,  dignosci¬ 
tur.  Hoc  adhuc  notatu  dignum  quod  exstantibus  a  se  invicem  diversis 
affectionibus ,  idem  sonus  saepe  percipiatur  ,  hinc  necessitas  usum  Ste- 
thoscopi  in  auxilium  advocandi. 

Solius  attamen  ope  percussionis  dignosci  potest  an  corpus  extraneum 
solidum  sit  an  fluidum.  Varii  auctores  contenderunt  quod,  dum  fluidum 
est ,  sonus  primo  obscurus  fortior  fiat  in  eadem  parte  quum  aeger  in 
alio  situ  ponitur,  quia  tunc  fluidum  ad  infimiora  gravitate  tendit;  sed 
hoc  solummodo  verum  esse  quum  inest  parca  fluidi  quantitas  certum 
habemus,  et  ratio  inpromptu  est,  quum  enim  tota  pleurae  cavitas  fluido 
referta  est,  quaenam  sit  aegri  positio,  superficies  pulmonis  parietibus  tho¬ 
racis  nequaquam  applicatur,  sonumque  obscurum  inde  manere  necesse  est. 

Quanquam  percussione  tuberculorum  diagnosis  magnopere  adjuvatur, 
plerumque  tamen ,  ut  certior  evadat,  usus  Stetlioscopi  huic  accedens 
multum  utilitatis  affert,  quin  et  in  pluribus  casibus  eo  carere  nequimus. 
Sic  v.  g.  quum  pulmo  levem  congestionem  tubercula  saepe  anteceden¬ 
tem  patitur,  illius  textu  intacto  aut  saltem  parum  laeso ,  nullum  sonum 
peculiarem  edit,  quapropter  allectio  percussione  detegi  nequit.  Nihil 
adhuc  indicat  quum  tuberculorum  supuratione  cava  in  textu  pulmonali 
exarantur.  Aliunde  plura  existunt  cava  partim  vacua  partim  grumis  tu¬ 
berculorum  conferta  quae  sonum  aut  fortiorem  ac  in  statu  normali  aut 
fere  naturalem  edunt.  In  hoc  casu  signis  ex  percussione  ortis  supplere 
conati  sunt  auctores  atque  thoracis  parietibus  admota  manu  speciem 
quasi  fremitus  ab  aere  in  partem  excavatam  irruente  sentierunt.  An  bis 
fides  sit  adbibenda  nescio;  una  equidem  vice  ope  Stetlioscopi  cavum  sat 
amplum  in  parte  media  pulmonis  dextri  detexi,  nec  ullum  manu  huic 
parti  admota  fremitum  observavi.  Haec  tamen  methodus  valere  potest 
quum  cavitatis  parietes  parietibus  pectoris  immediate  adnectuntur  modo 
sat  magnam  liquidi  quantitatem  contineat,  quod  aere  concussum  parie¬ 
tibus  pectoris  hunc  fremitum  communicare  valeat.  Ex  praedictis  patet 
quod  si  tubercula  parva  sint  et  rara  ,  nulla  ex  percussione  inductio 
deduci  possit,  quia  tunc  sonus  vel  minime  mutatur. 

Hisce  visis ,  plurimum  lucis  diagnosi  tuberculorum  percussionem 
afferre  demonstratur.  Sed  hac  sola  innixi  pluribus  in  casibus  ancipites 
adliuc  haerere  cogimur.  Omnem  fere  dubitationem  tollere  instrumentum 
a  prof.  Laennec  inventum  jam  videbimus. 


CAPUT  III. 

DE  STETHOSCOPO. 


Quandoquidem  non  solum  affectione  tuberculosa  verum  etiam  pluribus 
aliis  morbis  pars  quaedam  pulmonis  aeri  atmospherico  haud  permeabilis 
evadit ,  sequitur  quod  praesentia  tuberculorum  sola  percussione  qua  idem 

in  omnibus  hisce  casibus  sonus  editur,  rite  statui  nequeat.  Hinc  si  symp¬ 
tomatibus  tubercula  dignoscere  non  possumus,  ad  aliam  methodum 
scilicet  auscultationem  respirationis  ope  Stethoscopi  confugere  debemus. 
Quinam  sint  casus  in  quibus  haec  via  priori  anteponenda  sit  nunc  exa¬ 
minabimus. 

Quum  in  decursu  evolutionis  tuberculorum  substantia  ipsa  pulmonum 
inflammatione  corripitur,  cardo  rei  in  eo  consistit  ut  certiores  fieri  pos¬ 
simus  an  symptomata  observata  huic  inflammationi  aut  affectioni  tuber¬ 
culosae  in  pejus  ruenti  referri  debeant ,  quod  maximi  est  momenti  in 
applicatione  remediorum  externorum.  Hic  percussio  nihil  indicat,  locus 
enim  inflammatione  correptus  sicut  et  ille  tuberculis  occupatus  sonum  nunc 
obscurum,  nunc  clarum  pro  gradu  obstructionis  passim  edit.  Stethoscopo 
e  contra  quidquid  dubii  aufugitur  certaque  eruitur  diagnosis ;  sic  in 
loco  inflammato  symptomata  sequentia  offert :  Sonum  respirationis  minus 
evidentem  ac  in  partibus  sanis  speciemque  strepitus  in  actu  inspirationis 
praecipue  observabilis  quem  celeb.  Laennec  sono  salis  culinaris  actione 
caloris  erepitantis  assimilat  et  quem  rale  crepitant  3  Gallice  vocat.  Hic 
non  in  omni  inflammatione  observatur ,  quum  enim  ad  altiorem  gradum 
illa  pervenerit  nullus  amplius  sonus  editur.  Ille  solus  est  casus,  ni  fallor, 
in  quo  ad  certam  diagnosim  nulla  via  pervenire  possumus,  scilicet, 
quandiu  tubercula  in  statu  cruditatis  remanent.  Aliquid  lucis  afferre 
posset  locus  affectus  ita  ut  si  pars  inferior  aut  media  pulmonis  aegrotet, 
pneumoniam  ,  si  vero  pars  superior ,  tubercula  suspicari  fas  est.  Sed  si 
initio  morbi  aegrum  observare  nobis  non  licuerit ,  semper  ancipites  an 
hepatisatio,  an  alius  quilibet  infarctus,  an  tubercula  adsint  haerere  co¬ 
gimur.  Si  vero  ab  exordio  morbi  symptomata  in  respiratione  observa¬ 
bilia  sectari  potuimus,  de  re  facilius  judicatur. 

Quum  in  tuberculosis  pulmones  ad  contrahendos  alios  morbos  et  prae¬ 
cipue  catarrhos  maxime  disponuntur,  magni  est  momenti  dignoscere  an 
morbus  ille  causae  accidentali  an  vero  ulteriori  tuberculorum  evolutioni 
debeatur  ut  inde  methodus  curationis  instituatur.  Propter  similitudinem 
phoenomenorum  diagnosis  solis  symptomatibus  stabilita  dubia  esse  debet , 
ad  auscultationem  confugiendum  est.  Tunc  si  catharrhus  adest ,  in  sono 

respirationis  species  quasi  sibili  quam  rale  muqueux  vocat  Laennec  et 
quae  initio  affectionis  praecipue  observatur,  percipitur.  Hic  sibilus  aeris 
transitu  per  mucum  tenacem  inflammatas  bronchiorum  ramificationes 
involventem  producitur. 

In  quibusdam  pleuritidum  praecipue  chronicarum  speciebus  quae  om¬ 
nibus  phthiseos  tuberculosae  symptomatibus  stipantur,  Stethoscopus  adhuc 
majoris  est  utilitatis.  Tunc  sonus  respirationis  ad  radicem  pulmonum 
solummodo  observabilis  plitliisim  abesse  denotat.  Haec  diagnosis  adhuc 
confirmatur  per  egophoniam ,  quae  ad  superficiem  laticis  effusi  percipitur 
quum  non  densior  est  nec  nimia  quantitate  colligitur  et  quae  pleuriti- 
dem  prodit.  Si  vero  membrana  spuria  densa  parietes  interni  pectoris 
obteguntur  aut  si  liquido  effuso  utraque  pectoris  cavitas  conferta  est , 
nullus  sonus  percipi  valet  et  ad  mensurationem  thoracis  recurrere  cogi¬ 
mur.  In  partibus  ubi  pleurae  jam  a  longo  tempore  adhaesiones  passae  sunt 
pectus  coarctatur,  in  illis  autem  ubi  liquidi  sat  magna  copia  colligitur 
ampliatur. 

Hi  sunt  morbi  qui  cum  plitbisi  confundi  possunt;  alii  seu  sympto¬ 
matibus  propriis  seu  phoenomenis  Stethoscopo  observandis  ab  illa  tam 
evidenter  discrepant  ut  illis  insistere  non  consultum  duxi. 

Postquam  tubercula  sic  in  statu  cruditatis  per  tempus  plus  minus 
longum  manserunt,  tandem  liquefieri  consuescunt.  Tunc  omnia  phthi¬ 
seos  symptomata  novam  intensitatem  acquirunt.  Materies  liquefacta , 
bronchiorum  ramificationibus  in  tuberculis  penetrantibus  erosis,  sibi  in 
asperam  arteriam  viam  aperit  et  expectoratione  ejicitur.  Hanc  novam 
degenerationem  percussio  non  indicat  nisi  dum  cavitates  profundae  ma¬ 
terie  vacuae  tuberculorum  fusione  in  pulmone  exarantur. 

CAPUT  IV. 

DE  PECTORILOQUIA  UT  SIGKO  IN  DIAGNOSI  PHTHISEOS. 


Huc  usque  per  signa  ex  percussione  necnon  ex  respiratione  petita  ad 
diagnosim  tuberculorum  in  statu  cruditatis  pervenimus ;  sed  quum  illa 
ad  stadium  suppurationis  progressa  sunt,  hanc  mutationem  difficillime 
methodo  ordinaria  discernendam  vidimus,  nova  ergo,  ut  tuto  procedamus, 
egemus  via  quam  nobis  indicat  Laennec  in  observatione  phoenomeni  quod 
pectoriloquiam  vocat ,  quodque  ope  Stethoscopi  suo  obtura  tore  armati  ma¬ 
nifestatur.  Hic  effectus  voce  a  superficie  majore  et  solidiore  repercussa 
producitur,  ut  explorare  est  quum  laryngi  et  tracheae  arteriae  hominis 
sani  Stethoscopum  admovetur.  Quum  igitur  phoenomenis  ex  percussione 
et  respiratione  depromptis  certiores  facti  sumus  quod  tubercula  in 
pulmone  degant,  de  eorum  cruditate  aut  supuratione  per  Stethoscopum 
judicamus.  Quum  supurationem  passa  sunt,  Stetlioscopo  in  loco  af¬ 
fecto  applicato,  vox  aegri  per  ejus  cavum  centrale  ad  aurem  observantis 
pervenit  quasi  ex  ore  prodiret  ,  tunc  nihil  dubii  quod  tuberculorum 
deliquio  cavitas  in  pulmone  exaretur  in  qua  quaedam  bronchiorum  ra¬ 
mi  ficationes  hiant. 

Tubercula  ut  jam  pluries  diximus  in  lobis  superioribus  pulmonum 
plerumque  evolvuntur  ,  liinc  pectoriloquia  in  locis  eis  respondentibus 
observari  solet.  Sic  in  axilla,  inter  claviculam  et  musculum  dorso-sub- 
acromialem,  in  fossis  supra  et  infra-spinosis  scapuli ,  inter  marginem 
internum  ejusdem  ossis  et  columnam  vertebralem ,  in  articulatione 
sterno-claviculari  ordinario  animadvertitur.  Hoc  tamen  notatu  dignum 
quod  in  subjectis  macilentis  in  axilla  saepius  propter  vicinium  bron¬ 
chiorum  pectoriloquia  audiatur ;  hanc  quum  absque  affectione  tubercu¬ 
losa  existat,  spuriam  vocat  Laennec.  Hae  duae  species  in  hoc  magnopere 
inter  se  discrepant,  quod  in  vera  sonus  vocis  totum  instrumenti  cavum 
percurrat  ut  ad  aurem  scrutantis  perveniat ,  dum  in  spuria  sonus  per 

extremam  illius  partem  pectori  respondentem  leviter  transire  videatur 
ut  per  bronchia  iter  suum  pergat  et  ratio  in  promptu  est,  scilicet,  parte 
integra  manente ,  sonus  non  repercussionem  patitur  et  usque  ad  ulti¬ 
mas  bronchiorum  ramificationes  propagatur;  quum  e  contra  cavum  adest 
in  quo  quidam  patent  bronchiorum  rami,  sonus  ultra  illud  cavum  per¬ 
gere  nequit  lataque  superficie  repercutitur.  Exercitio  et  usu  instrumenti 
lise  duae  species  facile  a  se  invicem  distinguuntur.  Caeteroquin  medium 
certum  ad  manum  semper  habemus  ut  utriusque  effectus  ex  tempore 
producatur  :  sic  quum  sonum  vocis  ex  ore  cujusdam  subjecti  extremi¬ 
tati  Stethoscopi  admoto  percipimus,  pectoriloquiae  spuriae  typum  habe¬ 
mus  ;  si  vero  in  larynge  aut  trachea  arteria  instrumentum  applicatur, 
sonus  editus  nobis  verae  pectoriloquiae  exemplum  praebet. 

Variae  adhuc  vocis  modificationes  miras  sono  in  pectore  resonanti 
variationes  inducunt,  quae  suo  momento  ope  Stethoscopi  aestumari  pos¬ 
sunt.  Si  quid  adhuc  dubii  restat,  retrocedere  debemus  ad  signa  ex  per¬ 
cussione  et  respiratione  desumpta  et  his  in  auxilium  vocatis,  veram 
pectoriloquiam  a  spuria  dignoscere  haud,  arduum  erit.  Fere  nunquam 
enim  tubercula  cava  efformant  quin  prius  in  eorum  vicinio  plurima 
alia  evolvantur.  Inde  partem  pulmonis  quam  occupant,  magis  compactam 
fieri  necesse  est,  qui  status  pathologicus  et  percussione  et  respirationis 
exploratione  ex  supra  dictis  facile  dignoscitur. 

Quandoque  observatur  quod  post  somnum,  pectoriloquia  quae  antea 
in  quadam  parte  manifesta  erat,  non  amplius  percipi  possit.  Hoc  fit  ex 
eo  quod  expectoratio  per  aliquod  tempus  sisterit,  indeque  materies  ex 
parietibus  cavi  continuo  excreta  in  ilioque  coacervata  usque  in  ramis 
bronchiorum  affinibus  regurgitans,  vocis  sono  cavi  aditum  praecluserit. 
Hanc  causam  statim  detegimus  si  aegrum  tussire  jubemus ,  tum  enim 
sonum  liquidi  in  cavo  fluctuantis  percipimus.  Sed  postquam  aeger  expec- 
toravit,  bronchia  simul  et  cavum  vacua  evadunt  iterumque  pectoriloquia 
observatur.  Easdem  etiam  varietates  phcenomenis  ex  percussione  obtentis 
plenitudo  aut  vacuitas  cavi  inducit :  in  priori  enim  casu  sonus  est  ob¬ 
scurus,  dum  in  posteriori  clarus  reperitur,  eo  magis  quo  copiosior  fuerit 

excreatus.  Hinc  patet  quod ,  ut  certa  instituatur  diagnosis ,  experimenta 
variis  sub  circumstantiis  repeti  debeant. 

Sonus  illius  fluctuationis  semper  percipitur  ,  nec  densitas  parietum 
thoracis  aut  ipsius  cavi  nec  vocis  extinctio  illius  perceptioni  obstare 
possunt.  Multifarias  admittit  varietates,  sive  cava  latius  extensa  sive  inter 
se  communicantia  sint,  sed  bisce  varietatibus,  propter  limites  liujus  spe¬ 
ciminis  insistere  non  possum,  eo  minus  quo  usu  cognosci  potius  quam 
verbis  describi  debeant. 

Datur  tamen  casus  sub  quo ,  stante  cavo  in  pulmone  ,  pectoriloquia 
nihilominus  observari  potest,  scilicet  quum  nulli  bronchiorum  rami  in 
cavum  penetrant.  Tunc  percussione  et  Stethoscopo  eadem  signa  ac  in 
tuberculis  crudis  prodeunt. 

Quandoque  materies  purulenta  tuberculorum  fusione  producta  pulmo¬ 
nem  inter  et  pleuram  colligitur,  et  sic  morbum  empyema  dictum  con¬ 
stituit,  cujus  diagnosis  Percussione  et  Stethoscopo  egregie  elucidari 
potest.  Locus  enim  qui  antea  percussione  sonum  obscurum  edebat,  nunc 
clarum  producere  solet ;  sonus  respirationis  qui  propter  compressionem 
textus  pulmonalis  ambientis  vix  in  vicinio  percipi  poterat ,  nunc  remota 
illius  compressionis  causa,  scilicet  puris  in  cavo  collectione,  evidenter  au¬ 
ditur.  Exinde  fluidum  proprio  suo  pondere  versus  musculum  diaphragmatis 
dilabitur  et  in  partibus  infimis  cavitatis  pectoris  colligitur ,  hinc  percussione 
sonus,  antea  clarus,  subito  obscurus  obtinetur.  Tandem  ad  diagnosim  con¬ 
firmandam  Stethoscopo  utimur,  quod  signa  evidentissima  collectionis  in 
pectore  prodit.  Quorum  signorum  descriptio  ultra  metam  propositi  nos 
duceret,  quoniam  de  usu  instrumenti  in  diagnosi  tuberculorum  solummodo 
agere  nobis  animus  fuit. 

Etsi  cavum  tuberculosum  in  cavitate  membranas  pleurae  aperiatur  , 
non  semper  elformatur  collectio  libere  in  cavitate  pectoris  fluctuans , 
quin  adhuc  novus  saccus  ipsa  membrana  fingitur ,  scilicet  quum  inflam¬ 
matione  praegressa  adhaesiones  praeternaturales  passa  est.  Hoc  internos¬ 
citur  per  symptomata  pleuritidis,  per  sonum  magis  clarum  qui  ex  loco 
affecto  percussione  obtinetur,  et  praecipue  per  signum  peculiare  ope 


( 2. ) 

Stetlioscopi  observatum ,  quod  ut  patliognomicum  inventor  habef,  quodque 
nomine  tinnitus  metallici  insignit.  Sed  quoniam  hac  affectiones  sint 
comites  solum  aut  pedissequae  affectionis  tuberculosae,  iis  non  insistam 
finem  que  huic  specimini  liic  imponam.  Utinam  liaec  pauca  quae  legibus 
Academicis  obtemperaturus  nimium  celeriter  conscripsi,  medicos  inducant 
ut  pretiosum  illud  instrumentum,  cujus  utilitatem  sub  oculis  ipsius  in¬ 
ventoris  saepissime  miratus  sum,  in  cognoscendis  pectoris  morbis  expe¬ 
riantur  eoque  diagnosim,  quae  signis  ordinariis  saepe  fallacibus  stabilita 
plerumque  claudicat,  basi  firma  et  immutabili  statuant. 


POSITIONES. 


i. 

Inter  pleuras  purulentae  collectiones  non  semper  ex  ruptis  pulmonum 
vomicis,  saepius  ex  perversa  illarum  membranarum  secretione  proveniunt. 

n. 

Non  pleuritidis  signum  est  striarum  sanguinearum  expectoratio ,  sed 
pneumonia  illam  inflammationem  complicatam  denotat. 

HI. 

Post  quartam  mensem  an  foemina  sit  gravida  vel  non,  per  Stethosco- 
pum  ex  strepitu  circulationis  in  placenta  audito,  judicare  licet. 

IV. 

Herniotomia  in  hernia  inguinali  gangrenosa  saepe  superflua,  in  um¬ 
bilicali  plerumque  prodest. 

V. 

In  morbis  pectoris  effectum  setacea  sortiuntur  qui  vesicantibus  denegatur. 


Imprimatur. 

J.  L.  KESTELOOT, 

Facultatis  me  dic  ce  h.  t.  Decanus. 


